Document ID: 32008D0575

KOMISJONI OTSUS,
27. juuni 2008,
millega antakse luba baobabi viljade kuivatatud viljaliha turuleviimiseks toidu uuendkoostisosana vastavalt Euroopa Parlamendi ja nõukogu määrusele (EÜ) nr 258/97
(teatavaks tehtud numbri K(2008) 3046 all)
(Ainult ingliskeelne tekst on autentne)
(2008/575/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Euroopa Parlamendi ja nõukogu 27. jaanuari 1997. aasta määrust (EÜ) nr 258/97 uuendtoidu ja toidu uuendkoostisosade kohta, (1) eriti selle artiklit 7,
ning arvestades järgmist:
(1)
Äriühing PhytoTrade Africa esitas 9. augustil 2006 Ühendkuningriigi pädevatele ametiasutustele taotluse tuua toidu uuendkoostisosana turule baobabi viljade kuivatatud viljaliha.
(2)
Ühendkuningriigi pädev toiduhindamisasutus esitas 12. juulil 2007 esmase hindamisaruande. Kõnealuses aruandes tegi toiduhindamisasutus järelduse, et baobabi viljade kuivatatud viljaliha on kavandatud kasutustasemel inimtoiduna kasutamiseks ohutu.
(3)
Komisjon edastas esialgse hindamisaruande 1. augustil 2007 kõigile liikmesriikidele.
(4)
Määruse (EÜ) nr 258/97 artikli 6 lõikega 4 ettenähtud 60 päeva jooksul esitati kooskõlas kõnealuse sättega toote turustamise kohta põhjendatud vastuväiteid. Vastuväidetes ei seatud kahtluse alla ohutust. Siiski nõutakse vastavalt artikli 6 lõikele 4 ühenduse otsust.
(5)
Baobabi viljade kuivatatud viljaliha vastab määruse (EÜ) nr 258/97 artikli 3 lõikes 1 sätestatud kriteeriumidele.
(6)
Käesoleva otsusega ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Lisas määratletud baobabi viljade kuivatatud viljaliha võib viia toidu uuendkoostisosana ühenduse turule.
Artikkel 2
Käesoleva otsusega lubatud toidu uuendkoostisosa nimetus seda sisaldava toiduaine etiketil on „baobabi viljade viljaliha”.
Artikkel 3
Käesolev otsus on adresseeritud äriühingule Phytotrade Africa - London Office, Unit W215, Holywell Centre, 1 Phipp Street, London EC2 A 4PS, United Kingdom.
Brüssel, 27. juuni 2008

Labels: 0
3
17